### NN 61/2016 (6.7.2016.), Zaključak o prihvaćanju Akcijskog plana za unaprjeđenje financijske pismenosti potrošača za 2016. godinu

VLADA REPUBLIKE HRVATSKE

1538

Na temelju članka 31. stavka 3. Zakona o Vladi Republike Hrvatske (»Narodne novine«, br. 150/11 i 119/14), Vlada Republike Hrvatske je na sjednici održanoj 8. lipnja 2016. godine donijela

ZAKLJUČAK

1. Prihvaća se Akcijski plan za unaprjeđenje financijske pismenosti potrošača za 2016. godinu (u daljnjem tekstu: Akcijski plan), u tekstu koji je sastavni dio ovoga Zaključka.

2. Zadužuju se javnopravna tijela i druga tijela određena nositeljima pojedinih mjera iz Akcijskog plana da u predviđenim rokovima provedu mjere i aktivnosti iz svoje nadležnosti.

3. Zadužuje se Ministarstvo financija da podnese godišnje izvješće Vladi Republike Hrvatske o provedbi Akcijskog plana iz točke 2. ovoga Zaključka i projekcijama planiranih aktivnosti za naredno izvještajno razdoblje u roku 12 mjeseci od donošenja ovoga Zaključka.

4. Zadužuju se nositelji provedbe aktivnosti Akcijskog plana da jednom godišnje izvijeste Ministarstvo financija o provedenim aktivnostima za proteklo izvještajno razdoblje, kao i o projekcijama aktivnosti za naredno izvještajno razdoblje.

5. Zadužuje se Ministarstvo financija da o ovom Akcijskom planu izvijesti javnopravna i druga tijela određena nositeljima za provedbu pojedinih mjera iz Akcijskog plana.

6. Ovaj Zaključak objavit će se u »Narodnim novinama«.

Klasa: 022-03/16-07/167

Urbroj: 50301-05/16-16-3

Zagreb, 8. lipnja 2016.

Predsjednik

Tihomir Orešković, v. r.

AKCIJSKI PLAN ZA UNAPRJEĐENJE FINANCIJSKE PISMENOSTI POTROŠAČA ZA 2016. GODINU

UVOD

U 2015. godini po prvi put se sustavno pristupilo provođenju financijske pismenosti u Republici Hrvatskoj te je u tu svrhu Vlada Republike Hrvatske na sjednici 29. siječnja 2015. godine donijela Nacionalni strateški okvir financijske pismenosti potrošača za razdoblje od 2015. do 2020. godine (»Narodne novine«, broj 11/15, u daljnjem tekstu: Nacionalni strateški okvir financijske pismenosti potrošača) i Akcijski plan za unaprjeđenje financijske pismenosti potrošača za 2015. godinu (»Narodne novine«, broj 11/15, u daljnjem tekstu: Akcijski plan) s ciljem podizanja razine financijske pismenosti u Republici Hrvatskoj.

Sukladno Nacionalnom strateškom okviru financijske pismenosti potrošača, Ministarstvo financija, u suradnji s dionicima iz Nacionalnog strateškog okvira financijske pismenosti potrošača, svake godine izrađuje Akcijski plan za unaprjeđenje financijske pismenosti potrošača.

Akcijski plan za unaprjeđenje financijske pismenosti potrošača za 2016. godinu (u daljnjem tekstu: Akcijski plan za 2016.) izrađuje se drugu godinu za redom s ciljem provođenja aktivnosti i mjera financijskog obrazovanja potrošača. Po uzoru na provedbu i praćenje mjera i aktivnosti tijekom 2015. godine, isto se planira i u 2016. godini. Akcijskim planom za 2016. definirane su mjere i aktivnosti svih dionika, rok za provedbu i trenutni status mjera koje se provode, pokazatelji uspješnosti te izvori financiranja. Nacionalni strateški okvir financijske pismenosti potrošača kao i Akcijski plan za unaprjeđenje financijske pismenosti potrošača za svaku narednu godinu usmjereni su na poticanje svih dionika financijskog obrazovanja na zajedničko djelovanje prema razumijevanju zajedničkog cilja i predanosti za njegovo postizanje.

Sredstva za provedbu aktivnosti Akcijskog plana za 2016. godinu u iznosu 50.000,00 kuna osigurana su na pozicijama Ministarstva financija u Državnom proračunu Republike Hrvatske za 2016. godinu i projekcijama za 2017. i 2018. godinu. Navedena sredstava će se koristiti za: tiskanje edukativnih materijala (letci/brošure) u cilju financijskog opismenjavanja građana; sudjelovanje na konferencijama, regionalnim radnim grupama, seminarima, ostalim događanjima u svezi financijske pismenosti; provođenje aktivnosti tijekom Europskog tjedna novca te ostale aktivnosti (organizacija/sudjelovanja/održavanja seminara/radionica i sl.). Ministarstvo gospodarstva i Ministarstvo znanosti, obrazovanja i sporta, financijska sredstva osiguravaju u okviru svojih redovnih aktivnosti u okviru Državnog proračuna Republike Hrvatske za 2016. godinu i projekcija za 2017. i 2018. godinu. Ostala tijela osiguravaju vlastita sredstva za provedbu mjera i aktivnosti u svrhu financijskog opismenjavanja potrošača.

Svi dionici provedbe Akcijskog plana za 2016. izvijestit će jednom godišnje Ministarstvo financija o provedenim aktivnostima za proteklo izvještajno razdoblje kao i o projekcijama aktivnosti za naredno izvještajno razdoblje.

Učinkovita provedba Nacionalnog strateškog okvira financijske pismenosti potrošača podrazumijeva različite mjere i aktivnosti usmjerene k unaprjeđenju financijske pismenosti potrošača te je stoga Ministarstvo financija osnovalo Operativnu radnu grupu za praćenje provedbe mjera i aktivnosti (u daljnjem tekstu: Operativna radna grupa). Operativna radna grupa djeluje od početka 2015. godine, a nastavlja s radom i tijekom 2016. godine. Radni sastanci održavaju se svaka tri mjeseca, a na kojima se raspravlja o provedbenim aktivnostima te ostalim pitanjima relevantnim za financijsku pismenost. Također, Ministarstvo financija, kao koordinator aktivnosti u području financijske pismenosti, jednom godišnje izradit će objedinjeno izvješće o provedbi Akcijskog plana za proteklo jednogodišnje razdoblje i projekcijama planiranih aktivnosti za naredno izvještajno razdoblje te izvijestiti Vladu Republike Hrvatske.

Zavisno od aktivnosti, u rad Operativne radne grupe mogu se uključiti i predstavnici drugih institucija relevantnih za unaprjeđenje financijske pismenosti potrošača. Svi dionici u provedbi Akcijskog plana obvezuju se na kvalitetnu međusobnu suradnju, radi stvaranja uvjeta u okviru svoje nadležnosti i djelokruga rada te u skladu sa svojim djelatnostima, za osnaživanje okruženja i administrativne učinkovitosti u poticanju unaprjeđenja financijske pismenosti potrošača.

Akcijski plan za 2016. izrađen kao »živi dokument« podložan je prilagodbama i eventualnim budućim promjenama. Također, praćenje Akcijskog plana za 2016. omogućit će Ministarstvu financija i nositeljima provedbe, identifikaciju onoga što je uspješno u provođenju financijske pismenosti, identifikaciju ciljnih skupina koje imaju koristi od financijske pismenosti, stjecanje saznanja o tome koji su dodatni izvori potrebni te identifikaciju potencijalnih propusta i aktivnosti za njihovo otklanjanje.

SADRŽAJ AKCIJSKOG PLANA

Akcijski plan za 2016. sadrži prikaz identificiranih mjera i aktivnosti u podizanju razine financijske pismenosti građana Republike Hrvatske. Mjere su definirane prema nositeljima, odnosno dionicima u provođenju financijskog obrazovanja definiranim Nacionalnim strateškim okvirom financijske pismenosti potrošača. Uz mjere, navedene su i aktivnosti svih dionika, rok unutar kojeg će se one provoditi, izvori financiranja te pokazatelji uspješnosti.

**[**TABLICA**](dodatni/440924.pdf)**

61 06.07.2016 Zaključak o prihvaćanju Akcijskog plana za unaprjeđenje financijske pismenosti potrošača za
2016. godinu

61 06.07.2016 Zaključak o prihvaćanju Akcijskog plana za unaprjeđenje financijske pismenosti potrošača za
2016. godinu